text: Overblik: Disse varer bliver billigere
  12 november 2017 kl. 17.30
  Det bliver blandt andet billigere at købe nødder, te, øl og sodavand i Danmark som følge af erhvervspakke.
  Regeringen har søndag indgået en aftale om en erhvervspakke, som også vil nedsætte en række afgifter, der har betydning for grænsehandlen. Det skal få flere danskere til at handle i Danmark frem for at køre til Tyskland.
  Når aftalen er fuldt indfaset i 2025 vil den betyde lempelser for 570 millioner kroner årligt. 
  Sådan bliver de vigtigste afgifter ændret:
  Planlagte afgiftsstigninger sløjfes
  Afgifterne skulle være steget årligt frem til 2020. Men afgifterne på chokolade, kaffe, sukkervarer og vin er allerede for høje. Derfor annulleres den planlagte 2018-forhøjelse.
  Nøddeafgift afskaffes
  Nøddeafgiften består af otte forskellige afgiftssatser, der ikke har sundhedsmæssig begrundelse, og som giver unødige administrative udfordringer for danske virksomheder. Derfor afskaffes nøddeafgiften. Det sker ved halvering 1. januar 2018 og afskaffelse 1. januar 2020. 
  Emballage-afgift fjernes
  Emballageafgiften indebærer administrative byrder for virksomheder, omkostninger for forbrugerne og grænsehandel med drikkevarer. Derfor afskaffes emballageafgiften for pantbelagte drikkevarer (øl og sodavand). Afgiften afskaffes 1. juli 2019. 
  Billigere regntøj
  Afgift på PVC og ftalater samt på PVC-folier er reelt en afgift på regntøj og beskyttelsesdragter. Den vurderes ikke at have nogen "nævneværdig adfærdsregulerende effekt på sundhed eller miljø" og afskaffes derfor 1. januar 2018. 
  Billigere alkoholsodavand
  Tillægsafgiften på alkoholsodavand består af fem forskellige satser og medfører blandt andet betydelig grænsehandel og illegal handel. Samtidig er der ingen nævneværdige sundhedsmæssige effekter af tillægsafgiften på alkoholsodavand. Derfor afskaffes tillægsafgiften på alkoholsodavand 1. januar 2018.
  Billigere te
  Der er ingen sundhedsmæssig begrundelse for teafgiften. Desuden er Danmark det eneste land i EU, der har en afgift på te. Derfor afskaffes teafgiften. Afskaffelsen sker den 1. januar 2018.
  